Efter at have været under et halvt års renovering blev den store oceanarietank ved Nordsøen Oceanarium torsdag genåbnt.

Nordsøen Oceanariums største attraktion, den store oceanarietank, har i løbet af de seneste halve år været under renovering. Men torsdag blev det genåbnet ved en indvielse, som blandt andet havde besøg af Grevinde Alexandra og de to prinser, Felix og Nicolai. Indvielsen af den nye tank er selvfølgelig noget, man har set frem til hos turistattraktionen i Hirtshals. - Det er en fed følelse, at det nu står færdigt. Det har været fedt at være med til at bygge sådan et akvarium, og det er lige, som det skal være, siger Martin Riis, der er akvariemester ved Nordsøen Oceanarium. Genåbningen af Oceanariet kommer efter et markant fald i besøgstallet. I 2008 lagde 217.000 mennesker vejen forbi Hirtshals-attraktionen, mens det tal i 2013 var helt nede på 160.000. Direktøren håber, at nyrenoveringen kan være med til at lokke besøgende til. - Vi har også designet vores oceanarietank, så gæster kan få noget nyt, hver gang de kommer igen. Det skal til for, at vi hele tiden kan tiltrække besøgende, siger direktør Karl Henrik Laursen. Nordsøen Ocenarium vil samtidig satse på at aktivere publikum langt mere end tidligere.